**Z Á P I S N I C A**

zapísaná v priebehu zasadnutia Obecného zastupiteľstva dňa 16. 12. 2016

*Prítomní: viď prezenčná listina*

*Program:*

1. Otvorenie zasadnutia
2. Určenie overovateľov uznesenia a zápisnice
3. Kontrola uznesenia za uplynulé obdobie
4. VZN o miestnych daniach a miestnom poplatku za komunálny odpad a drobné stavebné odpady na rok 2017
5. Nariadenie o poplatkoch na rok 2017
6. VZN o miestnom poplatku za rozvoj
7. Rozpočet obce na rok 2017, 2018 a 2019
8. Zmluva o náhrade za zriadené vecné bremeno
9. Návrh plánu kontrolnej činnosti hlavného kontrolóra obce na I. polrok 2017
10. Rôzne
11. Diskusia
12. Schválenie uznesenia
13. Záver

K bodu 1:

Starostka obce Jarmila Dobroňová privítala prítomných a oboznámila ich s programom. Program bol jednohlasne schválený.

K bodu 2:

Starostka obce vymenovala a určila overovateľov uznesení a zápisnice p. Ing. Dobroňa Michala a p. Poliaka Rastislava.

K bodu 3:

Starostka obce informovala o plnení jednotlivých bodov z predchádzajúceho zasadnutia.

K bodu 4:

Starostka obce vyzvala prítomných k podaniu návrhov k vypracovanému návrhu VZN o o miestnych daniach a miestnom poplatku za komunálny odpad a drobné stavebné odpady na rok 2017. Sadzby miestnych daní a poplatkov zostávajú oproti roku 2016 bez zmien. Poslanci bez návrhov na zmeny jednohlasne schválili pripravené VZN o miestnych daniach a miestnom poplatku za komunálny odpad a drobné stavebné odpady na rok 2017.

K bodu 5:

Prítomní poslanci jednohlasne schválili Nariadenie o poplatkoch na rok 2017. Nariadenie zostáva bez zmien.

K bodu 6:

Starostka obce vyzvala prítomných o vyjadrenie sa k návrhu VZN o miestnom poplatku za rozvoj. V krátkej diskusii o problematike a objasnení nejasností poslanci jednohlasne schválili, že VZN o miestnom poplatku za rozvoj neschvália. Spoločne sa zhodli i v tom, že problematiku miestneho poplatku za rozvoj otvoria i niekedy v budúcom období.

K bodu 7:

Starostka obce vyzvala poslancov k podaniu návrhov a pripomienok k pripravenému rozpočtu, ktorý mali poslanci k dispozícií už niekoľko dní vopred prostredníctvom emailovej pošty. Poslanci nepodali žiadne pripomienky a návrhy. K návrhu viacročného rozpočtu na roky 2017-2019 a k návrhu rozpočtu obce na rok 2017 sa vyjadrila prostredníctvom svojho stanoviska i kontrolórka obce. Po prečítaní stanoviska vyzvala pani starostka poslancov k hlasovaniu. Poslanci schválili rozpočet obce na rok 2017 jednohlasne a rozpočet obce na rok 2018 a 2019 zobrali na vedomie.

K bodu 8:

Starostka obce informovala prítomných o Zmluve o náhrade za zriadené vecné bremeno, ktorú poslanci následne jednohlasne schválili. Ide o zmluvu s Národnou diaľničnou spoločnosťou, a.s. týkajúcou sa pozemku – p.č. 1409 ostatné plochy o výmere 33 m2 vedenom na liste vlastníctva č. 1409, na ktorú bolo zriadené vecné bremeno pre objekt SO 657-00 Prekládka vedení Slovak Telekom.

K bodu 9:

Kontrolórka obce p. Hulínová Marta prečítala prítomným Návrh plánu kontrolnej činnosti hlavného kontrolóra obce na I. polrok 2017.

K bodu 10 – 11:

p. Lasička Tomáš navrhol, aby bola na Národnú diaľničnú spoločnosť odoslaná žiadosť o vybudovanie oplotenia starého cintorína, vzhľadom k tomu, že dlhodobá výstavba diaľnice narúša dôstojnosť okolia cintorína.

Starostka obce informovala prítomných o možnosti uzatvorenia zmluvy obce s firmou MINIDCOM. Poslanci uzatvorenie zmluvy neschválili.

Starostka obce informovala prítomných, že v januári 2017 sa budú realizovať Preteky v záprahu koní, ktorých organizátorom bude p. Pavol Blaško. Na návrh starostky obce poslanci jednohlasne schválili poskytnutie dotácie 300 eur na uvedenú akciu.

Starostka obce informovala o plánovanej rekonštrukcii športového areálu a budovy TJ Hričovské Podhradie. Informovala, že spoluprácou zástupcov Amerického futbalu je plánovaná rekonštrukcia WC, zábradlí, p. Pekarík pracuje na možnosti výmeny sedadiel na tribúne.

Starostka obce informovala, že bola podaná žiadosť na DHZ Žilina o prevod nadbytočného majetku, ktorá bola následné schválená a obec Hričovské Podhradie získa bezplatným prevodom automobil AVIA, ktorý bude slúžiť pre potreby DHZ Hričovské Podhradie.

K bodu 12:

Pracovníčka M. Hulínová prečítala uznesenia k jednotlivým bodom zasadnutia, ktoré prítomní schválili jednohlasne.

K bodu 13:

Starostka obce poďakovala prítomným za účasť.

Zapísala Miroslava Hulínová

19.12.2016

 Jarmila Dobroňová

 starosta obce

Overovatelia zápisnice: Rastislav Poliak ............................

 Ing. Michal Dobroň ............................